## TRAM d’Alacant se suma a la celebració del 200 aniversari del Cos Nacional de Policia amb la tematització d’un tramvia

*** La presentació s’ha fet en l’estació de La Marina d’Alacant i ha comptat amb la presència del director gerent de l’empresa pública i el cap provincial de la Policia Nacional
* Metrovalencia també té un tramvia amb la imatge del bicentenari que circula de manera habitual per la línia 10**

Ferrocarrils de la Generalitat Valenciana (FGV) col·labora amb la celebració del 200 aniversari del Cos Nacional de Policia (CNP) i amb este motiu ha tematitzat un tramvia de TRAM d’Alacant amb la imatge del bicentenari.

La presentació d’este tramvia s’ha fet en l’estació de La Marina d’Alacant, amb la presència del director gerent d’FGV, Alfonso Novo, així com el cap provincial de la Policia Nacional a Alacant, Manuel Lafuente Lázaro.

En la xarxa de Metrovalencia també circula un tramvia en la línia 10 amb la imatge del bicentenari del Cos Nacional de Policia.

Alfonso Novo ha destacat que “esta iniciativa és resultat de la bona relació i la col·laboració constant, ja que gràcies al seu suport ens permeten millorar les nostres condicions de seguretat, tal com demanden els servicis de transport de Metrovalencia i del TRAM d’Alacant”.

“El seu assessorament en tècniques de resolució d’incidències de seguretat és crucial per a la millora contínua de les nostres estratègies i procediments, per la qual cosa des d’FGV hem d’agrair la informació i pautes d’actuació que ens proporcionen per a afrontar situacions que requerixen un assessorament especialitzat en matèria de seguretat”, ha explicat el director gerent.

**Treball conjunt**

Com a part d’esta col·laboració s’han dut a terme jornades formatives d’assessorament als agents d’FGV, organitzades per la Unitat de Formació del CNP. Les diferents unitats de Seguretat Ciutadana i la Unitat Adscrita, a través de la Unitat Territorial de Seguretat Privada, col·laboren amb FGV en la resolució de conflictes en estacions i trens.

De manera habitual es col·labora des del servici de seguretat privada d’FGV en detencions de sospitosos a requeriment policial, o en actuacions d’índole humanitària de busca de menors i persones amb diversitat funcional, entre altres exemples.

Com a part d’esta labor, en 2023 es van gestionar 140 sol·licituds d’imatges del nostre sistema de videovigilància, més altres 76 des de principis d’any fins hui. Pel que fa als controls de frau l’any passat la col·laboració es va estendre a 340 operatius i 71 en este exercici.

També cal ressaltar el simulacre d’atemptat terrorista organitzat conjuntament el mes de desembre passat en TRAM d’Alacant amb la intervenció de les diverses unitats del CNP com la Unitat Antiterrorista, GOES, Unitat d’Informació, Tedax o Seguretat Ciutadana.

Fecha: 22/07/2024